
Az árvíz nagyvadállományra gyakorolt hatásainak vizsgálata a Gemenci Erdő- és Vadgazdaság Zrt. Gemenci Vadászterületén

 Gemenc országos és európai viszonylatban is egyedülálló, kiemelkedő jelentőségű terület, amely az ősi idők ártéri erdeit idézi – létét azonban az embernek köszönheti. A Duna elöntései itt erősebben éreztetik hatásukat, veszélyt jelentenek a nagyvad számára; másrészről viszont az árvizek nélkülözhetetlenek az ártéri erdők fennmaradásához. E vizsgálat fő célja volt, hogy egy elemzés révén kimutassa az 1999 és 2013 közti időszak árvizeinek a gemenci nagyvadállományra gyakorolt hatását, majd elemzés alapján ezeket összehasonlítsa és értékelje. További célja, hogy röviden ismertesse az árvízi vadvédelmi intézkedéseket, emellett rávilágítson az árvizek megítélésére az erdő- és vadgazdálkodás, valamint a természetvédelem szemszögéből.
 A vizsgálat helye a Gemenc Zrt. Gemenci vadászterülete; a terület vadgazdálkodási és különleges – gímszarvas génmegőrzési – rendeltetésű, a Duna mentén fekszik és főként a védtöltések közti hullámteret foglalja magába. Mivel Gemenc ártéri erdőségei gazdag növény- és állatvilágnak adnak otthont, ezt megőrzendő a vadászterület jelentős hányada a Duna-Dráva Nemzeti Park részét képezi – Gemenci Tájegység néven –, továbbá szerepel a Ramsari listán is. Természetes adottságainál fogva a vizsgált terület szinte zárttéri vadászterületnek tekinthető; nyugaton a hullámteret lezáró töltésrendszer húzódik, keleten pedig a Duna képez határt. Habár a vad ezeken keresztül képes migrálni, a területről ki- és beváltó vadmozgás elenyésző – jelentős vadmozgás főleg nagy árvizek idején történik.
 A vizsgálat a Gemenci vadászterület legfontosabb vadfajaira, a gímszarvasra (Cervus elaphus) és a vaddisznóra (Sus scrofa) terjed ki; becsült elhullási és tény lelövési adatok, trófeabírálati adatok (érmes arány, átlagos trófeasúly), valamint bajai vízállás adatok képezik a vizsgálat alapját – ezekből az 1999-2013 közti időszak adatai kerültek elemzésre.
 A vizsgálat nagyságrendjük és hatásuk alapján értékelte az említett időszakban Gemencen jelentkező árvizeket; összesen 5 nagy árvizes év volt, amelyek közül vadgazdálkodási vonatkozásban a 2006. évi tavaszi ár volt a legsúlyosabb. A terület nagyvadállománya számára az árteret borító víz magassága, az ártér elöntésének időtartama vagy a kiöntött folyó vizének hőmérséklete fontos tényezők. Az árvizek ugyanis ezeken keresztül fejtik ki hatásukat, amely megnyilvánul a vadállomány mennyiségi és minőségi tulajdonságaiban.



